ZGROŽENA žena iz Bjelovara prepričala je svoje iskustvo nakon što se, tražeći sina, u kafićima zatekla u vrijeme kada su mladi u izlasku.

''U subotu oko ponoći tražila sam sina koji je s društvom bio negdje u gradu. Kako se nije javljao na mobitel, krenula sam u potragu po gradskim kafićima za koje znam da posjećuje. Ispred jednog od lokala u koji sam planirala ući stajale su neke djevojke i glasno komentirale kako se unutra puši marihuana. Kada sam ušla u kafić, došlo mi je slabo. Od količine dima koja je dominirala prostorom jedva da sam mogla disati. To nisu bile cigarete, a ni duhan. To je sigurno bila marica'', požalila se portalu Bjelovar.live majka 16-godišnjeg Bjelovarčanina.

Ženu je, kako je ispričala, na ispovijest potaknula vijest o zapljenama velikih količina marihuane u Daruvaru. Rekla je kako želi probuditi odgovorne da hitno nešto učine. Kafić u koji je ušla bio je, kaže, krcat maloljetnicima koji su se opijali.

"Sjedili su po separeima, a ispred njih je bio alkohol. Dim se mogao rezati nožem. Mislila sam da sanjam"

"Unutra su bila djeca u dobi od 16-17 godina, a možda je bilo i mlađih. Sjedili su po separeima, a ispred njih su bila alkoholna pića. Dim se mogao rezati nožem. Mislila sam da sanjam. Kako nisam pronašla sina, izašla sam van iz lokala. Još uvijek pod dojmom od viđenog, uzela sam mobitel u ruke i zvala sina sve dok se nije javio. Rekao mi je da nije čuo zvonjavu od glasne glazbe, a nalazio se u jednom drugom kafiću ispred kojeg sam ga pokupila.

Tekst se nastavlja ispod oglasa

Upitala sam ga zna li što se događa po gradu i je li išta vidio ili čuo o marihuani. Rekao je da nije i da je protivnik toga. Nekako sumnjam da bi mi rekao i da nešto zna. Vjerojatno se boji kako bih reagirala. Znaju li nadležni uopće što se događa subotom po lokalima ili na to namjerno zatvaraju oči? Vjerujte, strahujem za sina, ali i za ostalu mladež. To što sam vidjela nije normalno, a posebno ne u tako mlađoj dobi. Policija bi se morala pozabaviti takvim problemima. Ne mogu vjerovati da se alkohol toči maloljetnim osobama i marihuana puši usred lokala", ispričala je zgrožena žena.

Dodala je i kako je sina u nekoliko navrata zatekla pod vidnim utjecajem alkohola što ju je neugodno iznenadilo.

"Jedno tri puta sam sina zatekla pijanog. Jako sam bila ljuta na njega, ali smo sjeli i razgovarali. Trudila sam mu se objasniti da to što radi nije dobro za njega. Ljuta sam i na ugostitelje koji ne bi smjeli točiti alkoholna pića maloljetnim osobama. Ali očito im je bitan novac, a ne posljedice. Zaista, zašto se ti lokali stvarno malo više ne kontroliraju? Policija bi sve vidjela. Od alkohola do trave, a tko zna što bi se još sve zaplijenilo", pita se zabrinuta majka tinejdžera.